turjo4nis/wikipedia-bn-dump-20250701 huggingface dataset:
বি. জয়ন্ত বালিগা

ডঃ বি. জয়ন্ত বালিগা (ইংরেজি ভাষায়: B. Jayant Baliga) একজন মার্কিন তড়িৎ প্রকৌশলী। বালিগা তিনটি কোম্পানি প্রতিষ্ঠা করেন যেগুলো সেমিকন্ডাক্টরভিত্তিক পণ্য প্রস্তুত করে। বালিগা ১০০ টিরও বেশি প্যাটেন্টের অধিকারী। ২০১০ সালে তাকে ন্যাশনাল মেডেল অব টেকনোলজি অ্যান্ড ইনোভেশন পুরস্কারিত করা হয়, যা বারাক ওবামা নিজে তাকে প্রদান করে। এটি একজন প্রকৌশলীর জন্য মার্কিন যুক্তরাষ্ট্রের সর্বোচ্চ পুরস্কার।

জীবনী 
জয়ন্ত বালিগা ভারতের মাদ্রাজে জন্মগ্রহণ করেন। তিনি ভারতের ব্যাঙ্গালোরে নিকটবর্তী জালাহাল্লি নামক গ্রামে বড় হন।

শিক্ষা জীবনী 
তিনি ১৯৬৯ সালে মাদ্রাজের ইন্ডিয়ান ইনস্টিটিউট অব টেকনোলজি থেকে তড়িৎ প্রকৌশলে ব্যাচেলর অব টেকনোলজি ডিগ্রি লাভ করেন এবং রেনসেলার পলিটেকনিক ইনস্টিটিউট থেকে তড়িৎ প্রকৌশলেই ১৯৭১ সালে মাস্টার্স এবং ১৯৭৪ সালে ডক্টরেট ডিগ্রি অর্জন করেন।

কর্ম জীবনী 
তিনি নিউ ইয়র্কের জেনারেল ইলেকট্রিক কোম্পানিতে ১৫ বছর কাজ করেন। ১৯৮৮ সালে নর্থ ক্যারোলিনা স্টেট ইউনিভার্সিটিতে পূর্ণ অধ্যাপক পদে যোগদান করেন। ১৯৯৭ সালে তাকে ডিস্টিঙ্গুইশড ইউনিভার্সিটি প্রফেসর হিসেবে ঘোষণা করা হয়।

সম্মাননা 
 সদস্য, ন্যাশনাল অ্যাকাডেমি অব ইঞ্জিনিয়ারিং, যুক্তরাষ্ট্র (২০০০)
 ইউরোপিয়ান অ্যাকাডেমি অব সায়েন্সেস, (২০০৫)
 ফেলো, ইনস্টিটিউট অফ ইলেকট্রিক্যাল অ্যান্ড ইলেকট্রনিক্স ইঞ্জিনিয়ার্স, ১৯৮৩
 ন্যাশনাল মেডেল অব টেকনোলজি অ্যান্ড ইনোভেশন, ২০১০

তথ্যসূত্র

বহিঃসংযোগ 
 www.ece.ncsu.edu
 "IEEE Lamme Medal Recipients"
 www.apnatriangle.com 

জীবিত ব্যক্তি
মার্কিন প্রকৌশলী
মার্কিন তড়িৎ প্রকৌশলী
জেনারেল ইলেকট্রিক মানুষ
মাদ্রাজের ইন্ডিয়ান ইন্সটিটিউট অব টেকনোলজি প্রাক্তন ছাত্র
রেন্সেলেয়া পলিটেকনিক ইন্সটিটিউট প্রাক্তন ছাত্র
উত্তর ক্যারোলিনা স্টেট বিশ্ববিদ্যালয়ের শিক্ষক
মার্কিন যুক্তরাষ্ট্রে ভারতীয় প্রবসিত
ন্যাশনাল মেডেল অব টেকনোলজি অ্যান্ড ইনোভেশন বিজয়ী
ইনস্টিটিউট অব ইলেকট্রিক্যাল অ্যান্ড ইলেকট্রনিক্স ইঞ্জিনিয়ার্সের সভ্য
মার্কিন যুক্তরাষ্ট্রে ভারতীয় অভিবাসী
আইইইই মেডেল অব অনার বিজয়ী
২০শ শতাব্দীর ভারতীয় প্রকৌশলী
১৯৪৮-এ জন্ম
রাজযোগ (বই)

রাজযোগ অথবা অন্তঃপ্রকৃতি-জয় (ইংরেজি ভাষায়: Raja Yoga) স্বামী বিবেকানন্দ রচিত হিন্দু যোগ দর্শন বিষয়ক একটি বই। এই বইতে যোগদর্শনের অন্যতম শাখা রাজযোগ সম্বন্ধে আলোচনা করা হয়েছে। মূল ইংরেজি বইটি ১৮৯৬ সালের জুলাই মাসে প্রকাশিত হয়েছিল। ১৮৯৯ সালে এর বঙ্গানুবাদ উদ্বোধন কার্যালয় থেকে প্রকাশিত হয়। এটিই উদ্বোধন থেকে প্রকাশিত প্রথম বই। রাজযোগ স্বামী বিবেকানন্দের সবচেয়ে জনপ্রিয় বইগুলির একটি।

শিকাগো ধর্মসম্মেলনে বক্তৃতাদানের পর স্বামী বিবেকানন্দ কিছুদিন নানা জনসভায় ঘুরে বক্তৃতা দেন। তারপর ১৮৯৫ সালে মার্কিন যুক্তরাষ্ট্রে স্থায়ীভাবে হিন্দু দর্শন শিক্ষাদানের উদ্দেশ্যে নিউ ইয়র্কে একটি বাড়ি ভাড়া নেন। এই বাড়িতে তার নির্বাচিত শিষ্য ও শিষ্যাদের সামনে তিনি যোগ দর্শন শিক্ষা দিতে শুরু করেন। এই বাড়িতে বসে ওই বছরই জুন মাসে বিবেকানন্দ রাজযোগ বইটি রচনা করেন। বইটি লেখার সময় শ্রুতিলেখকের কাজ করেছিলেন তার শিষ্যা মিস এস. ই. ওয়াল্ডো।

এই বইয়ের পরিশিষ্ট অংশে বিবেকানন্দ পতঞ্জলির যোগসূত্র-এর একটি ইংরেজি অনুবাদ ও তার নিজস্ব ব্যাখ্যা যুক্ত করে দেন।

অধ্যায় 
 ভূমিকা
 অবতরণিকা
 সাধনার প্রথম সোপান
 প্রাণ
 প্রাণের আধ্যাত্মিক রূপ
 অধ্যাত্ম প্রাণের সংযম
 প্রত্যাহার ও ধারণা
 ধ্যান ও সমাধি
 সংক্ষেপে রাজযোগ
 পাতঞ্জল-যোগসূত্র (পরিশিষ্ট)

আরও দেখুন 

 স্বামী বিবেকানন্দের শিক্ষা ও দর্শন
 জ্ঞানযোগ (স্বামী বিবেকানন্দের বই)
 কর্মযোগ (স্বামী বিবেকানন্দের বই)

তথ্যসূত্র 

১৮৯৬-এর বই
স্বামী বিবেকানন্দ
যোগদর্শন-বিষয়ক বই
স্বামী বিবেকানন্দের প্রবন্ধ
দ্যা ইয়াং শেফার্ডেস

দ্যা ইয়াং শেফার্ডেস () ফরাসী চিত্রকর উইলিয়াম এডলফ বুঁগেরো অঙ্কিত ১৮৮৫ খ্রিস্টাব্দে সমাপ্ত একটি তৈলচিত্র। তৈলচিত্রটি বর্তমানে সান দিয়েগোতে অবস্থিত সান দিয়েগো মিউজিয়াম অফ আর্টে সংরক্ষিত রয়েছে।

বুঁগেরোর অন্যসব বিখ্যাত চিত্রের মত এই চিত্রটিরও মূল চরিত্র ভেড়া চরানো, খালিপায়ের, পবিত্র মুখাবয়বের এক গ্রামীণ কিশোরী।

বহিঃসংযোগ 
 The Young Shepherdess, সান দিয়েগো মিউজিয়াম অফ আর্ট

১৮৮৫-এর চিত্রকর্ম
উইলিয়াম এডলফ বুঁগেরো অঙ্কিত তৈলচিত্র
রাকেশ আগারওয়াল

রাকেশ আগারওয়াল () একজন ভারতীয়-মার্কিন প্রকৌশলী। তিনি বর্তমানে পারডু বিশ্ববিদ্যালয়ের রাসায়নিক প্রকৌশলের একজন অধ্যাপক। তিনি কানপুরে অবস্থিত ইন্ডিয়ান ইনস্টিটিউট অব টেকনোলজি থেকে ১৯৭৫ সালে ব্যাচেলর অব টেকনোলজি, ১৯৭৭ সালে ডেলাওয়ার বিশ্ববিদ্যালয় থেকে মাস্টার্স এবং ১৯৮০ সালে ম্যাসাচুসেট্‌স ইনস্টিটিউট অফ টেকনোলজি থেকে ডক্টর অব সায়েন্স ডিগ্রি অর্জন করেন। তিনি ১১৬ টি মার্কিন প্যাটেন্ট এবং ৫০০টি আন্তর্জাতিক প্যাটেন্টের অধিকারী।

সম্মাননা 
 সদস্য, ন্যাশনাল অ্যাকাডেমি অব ইঞ্জিনিয়ারিং, ২০০২
 ন্যাশনাল মেডেল অব টেকনোলজি অ্যান্ড ইনোভেশন, ২০১০

তথ্যসূত্র 

জীবিত ব্যক্তি
মার্কিন রাসায়নিক প্রকৌশলী
পারডু বিশ্ববিদ্যালয়ের শিক্ষক
ম্যাসাচুসেটস ইনস্টিটিউট অব টেকনোলজির প্রাক্তন শিক্ষার্থী
ন্যাশনাল মেডেল অব টেকনোলজি অ্যান্ড ইনোভেশন বিজয়ী
আমেরিকান অ্যাকাডেমি অব আর্টস অ্যান্ড সায়েন্সেসের বিশিষ্ট সভ্য
আইআইটি কানপুরের প্রাক্তন শিক্ষার্থী
রামকৃষ্ণ মঠ

রামকৃষ্ণ মঠ একটি হিন্দু ধর্মীয় সন্ন্যাসী সম্প্রদায়। এই মঠ স্বামী বিবেকানন্দ কর্তৃক রামকৃষ্ণ পরমহংসের শিক্ষা ও আদর্শের ভিত্তিতে প্রতিষ্ঠিত। রামকৃষ্ণ মঠের প্রধান কার্যালয় ভারতের পশ্চিমবঙ্গ রাজ্যের বেলুড় মঠে। এটি রামকৃষ্ণ মিশনের যমজ সংগঠন। রামকৃষ্ণ মঠ ও রামকৃষ্ণ মিশন একসঙ্গে রামকৃষ্ণ সংঘ নামে পরিচিত।

সন্ন্যাসী সম্প্রদায় 
 
রামকৃষ্ণ মঠ শুধু সন্ন্যাসী ও ব্রহ্মচারীদের নিয়ে গঠিত। এটি পুরুষদের সংগঠন। রামকৃষ্ণ পরমহংসের প্রয়াণের পর ১৮৮৬ সালে তার সন্ন্যাসী শিষ্যেরা স্বামী বিবেকানন্দের নেতৃত্বে এই মঠ প্রতিষ্ঠা করেন। প্রথমে মঠ ছিল কলকাতার উপকণ্ঠে বরানগরে। সেই সময় মঠের নাম ছিল বরানগর মঠ। ১৮৯৯ সালের জানুয়ারি মাসে হাওড়া জেলা বেলুড়ে মঠ স্থানান্তরিত হয়। পরে বেলুড় মঠেই রামকৃষ্ণ মিশন প্রতিষ্ঠিত হয়।

হাওড়া
রামকৃষ্ণ মিশন
স্বামী বিবেকানন্দ
নব্য হিন্দুধর্মীয় আন্দোলন
ভারত ভিত্তিক হিন্দু সংগঠন
ভারতে হিন্দু মঠ
হিন্দুধর্মীয় পরম্পরা
গঙ্গোত্রী

গঙ্গোত্রী () ভারতের উত্তরাখণ্ড রাজ্যের উত্তরকাশী জেলার একটি শহর ও নগর পঞ্চায়েত। এটি ভাগীরথী নদীর তীরে অবস্থিত একটি হিন্দু তীর্থ শহর। গঙ্গোত্রী হিমাদ্রি হিমালয় পর্বতশ্রেণীতে ৩,১০০ মিটার উচ্চতায় অবস্থিত।

ভূগোল 
গঙ্গোত্রীর অবস্থান হল ।

গঙ্গোত্রী মন্দির 

গঙ্গোত্রী গঙ্গা নদীর উৎসস্থল। তাই এখানে দেবী গঙ্গার একটি মন্দির আছে। গঙ্গোত্রী ছোট চার ধাম তীর্থ-চতুষ্টয়ের একটি। এখানে গঙ্গা নদীর নাম ভাগীরথী নদী। গঙ্গোত্রী থেকে দেবপ্রয়াগ পর্যন্ত গঙ্গা ভাগীরথী নামে প্রবাহিত। তারপর অলকানন্দা নদীর সঙ্গে মিলিত হয়ে গঙ্গা নাম ধারণ করেছে। গঙ্গোত্রীর নিকট গোমুখে গঙ্গার উৎস। এটি গঙ্গোত্রী শহর থেকে ১৯ কিলোমিটার দূরে গঙ্গোত্রী হিমবাহের উপর অবস্থিত।

পৌরাণিক সূত্র 
 
হিন্দু পুরাণ অনুসারে, রাজা ভগীরথের পূর্বপুরুষের পাপস্খালনের জন্য দেবী গঙ্গা এইখানে নদীরূপে অবতীর্ণ হন। তার অবতরণের আগে ভগীরথ এখানে অনেকদিন তপস্যা করেছিলেন।

আরও দেখুন 

 গঙ্গোত্রী জাতীয় উদ্যান

তথ্যসূত্র

বহিঃসংযোগ 

 Gangotri Temple Photos

উত্তরাখন্ডের পর্যটন
উত্তরাখন্ডের হিন্দু মন্দির
উত্তরকাশী জেলা
উত্তরাখন্ডের পর্বতমালা
ভারতের পর্বত
ছোট চারধাম মন্দির
গঙ্গা নদী
ছোট চার ধাম মন্দির
হিন্দু পবিত্র শহর
ভারতের হিন্দু তীর্থস্থান
উত্তরাখণ্ডের হিন্দু মন্দির
উত্তরাখণ্ডের পর্যটন
কেদারনাথ মন্দির

কেদারনাথ মন্দির (, Kēdārnāth Maṃdir ) হিন্দুদের অন্যতম প্রধান তীর্থস্থান। এটি ভারতের উত্তরাখণ্ড রাজ্যের গাড়োয়াল হিমালয় পর্বতশ্রেণীতে অবস্থিত কেদারনাথ শহরে মন্দাকিনী নদীর তীরে স্থাপিত একটি শিব মন্দির। এখানকার তীব্র শীতের জন্য মন্দিরটি কেবল এপ্রিল মাসের শেষ থেকে কার্তিক পূর্ণিমা অবধি খোলা থাকে। শীতকালে কেদারনাথ মন্দিরের মূর্তিগুলিকে ছয় মাসের জন্য উখিমঠে নিয়ে গিয়ে পূজা করা হয়। এই অঞ্চলের প্রাচীন নাম ছিল কেদারখণ্ড; তাই এখানে শিবকে কেদারনাথ (অর্থাৎ, কেদারখণ্ডের অধিপতি) নামে পূজা করা হয়। মন্দিরটি খ্রিস্টীয় ষষ্ঠ-নবম শতাব্দীর তামিল নায়ানার সন্তদের দ্বারা পাডল পেত্রা স্থলম বা মহাদেশের ২৭৫টি অতি পবিত্র শিবক্ষেত্র হিসেবে প্রশংসিত হয়েছে।

কেদারনাথ মন্দিরে যাওয়ার জন্য কোনো সড়কপথ নেই। ২০১৩ সালের ১৬ই এবং ১৭ই জুন কেদারখন্ডে ঘটে যাওয়া প্রলয়ঙ্কর প্রাকৃতিক বিপর্যয়ের আগে গৌরীকুণ্ড থেকে ১৪ কিলোমিটার পথ পাহাড়ি চড়াই পথে ট্রেকিং করে মন্দিরে যেতে হত। লোকের বিশ্বাস, আদি শঙ্কর বর্তমান স্থানে মন্দিরটি নির্মাণ করেছিলেন। যদিও মহাভারতেও কেদারনাথ মন্দিরের উল্লেখ আছে। এটি একটি জ্যোতির্লিঙ্গ। কথিত আছে, পাণ্ডবরা এখানে তপস্যা করে শিবকে তুষ্ট করেন। এটি উত্তর হিমালয়ের ছোট চার ধাম তীর্থ-চতুষ্টয়েরও অন্যতম।বর্তমানে শোনপ্রয়াগ থেকে হাঁটতে হয় ।এখান থেকে গৌরীকুণ্ড চার কিমি। গৌরীকুণ্ড থেকে সাড়ে ছয় কিমি দূরে ভীমবলি, সেখান থেকে আট কিমি দূরে লিঞ্চোলি, লিঞ্চোলি থেকে কেদারনাথ পাঁচ কিমি অর্থাৎ আগে চোদ্দ কিমি এবং এখন সাড়ে তেইশ কিমি হাঁটতে হয়।

পাদটীকা

তথ্যসূত্র 
 
 
 .

বহিঃসংযোগ 
 Char Dham, Official website of Uttarakhand Government
 [the http://www.badrikedar.com/, kedarnath.org, yamunotri.org and gangotri.org domains have moved to https://web.archive.org/web/20190308073419/http://www.4dham.com/]
 Virtual Lord Shiva Darshan and pilgrimage with videos and images
 http://www.badrikedar.com/ Official Site
 http://migranov.ru/kedarnath.php
 story

উত্তরাখণ্ডের হিন্দু মন্দির
জ্যোতির্লিঙ্গ
ছোট চার ধাম মন্দির
পঞ্চ কেদার
রুদ্রপ্রয়াগ জেলা
বিমান মল্লিক

বিমান মল্লিক (জন্ম: ১৯৩৩) স্বাধীন বাংলাদেশের প্রথম ডাকটিকিটগুলোর নকশাকার ছিলেন।

জন্ম 
কলকাতার হাওরাতে বিমান মল্লিকের জন্ম ১৯৩৩ সালে। তার পিতার নাম অজিত কুমার মল্লিক এবং মায়ের নাম সারদা দেবী। এগারো ভাইবোনের মধ্যে ১০ম তিনি।

পড়াশুনা 
লন্ডনের সেন্ট মার্টিন স্কুল অব আর্টে চার বছর মেয়াদি ডিজাইনের কোর্সে ভর্তি হন মল্লিক।

কর্মজীবন 
১৯৬৫ সাল বিমান মল্লিক কাজ পেয়ে যান নামকরা অক্সফোর্ড ইউনিভার্সিটি প্রেসে। প্রথম ইন্ডিয়া অ্যান্ড হার নেইবারস বইটির ডিজাইনের জন্য সম্মানী পান ৭৫০ পাউন্ড।

উল্লেখযোগ্য কাজ 
১৯৬৯ সালে মহাত্মা গান্ধীকে নিয়ে ব্রিটিশ সরকার স্মারক ডাকটিকিট প্রকাশ করে। আর এই ডাকটিকিটের নকশা করে আলোচনায় আসেন বিমান মল্লিক। তিনিই প্রথম এবং একমাত্র ভিনদেশি, যিনি ব্রিটিশ ডাকটিকিটের নকশা করেছেন।

বাংলাদেশের প্রথম ডাকটিকিট 
১৯৭১ সালের ২৯ এপ্রিল সাবেক ব্রিটিশ ডাক যোগাযোগ মন্ত্রী জন স্টোনহাউস বিমান মল্লিককে বাংলাদেশের ডাকটিকিট করে দেয়ার কথা বলেন। পরবর্তীতে ৩ মে হাউস অব কমন্সে ডাকটিকিট নিয়ে জন স্টোনহাউসের সঙ্গে প্রথম বৈঠক করেন তিনি। দ্বিতীয় সাক্ষাতের সময় বিচারপতি আবু সাঈদ চৌধুরীর সঙ্গে বিমান মল্লিককে পরিচয় করিয়ে দেন স্টোনহাউস। বাংলাদেশ আন্দোলনের আরেক সক্রিয় সমর্থক ব্রিটিশ দাতব্য প্রতিষ্ঠান ‘ওয়ার অন ওয়ান্ট’ প্রধান ডোনাল্ড চেসওয়ার্থ কলকাতায় গিয়ে মুজিবনগর সরকারের কাছ থেকে মূল নকশার অনুমোদন নিয়ে আসেন। তারপর স্টোনহাউসের সহযোগিতায় লন্ডনের ফরম্যাট ইন্টারন্যাশনাল সিকিউরিটি প্রেস থেকে ছাপা হয় ডাকটিকিটগুলো। এবার প্রকাশনার পালা। ১৯৭১ সালের ২৬ জুলাই হাউস অব কমন্সে আন্তর্জাতিক সংবাদ সম্মেলনে বিচারপতি আবু সাঈদ চৌধুরী ডাকটিকিটগুলো ও ফার্স্ট ডে কাভার প্রদর্শন করেন। তার পরদিন যুক্তরাজ্যের প্রায় সবকটি সংবাদমাধ্যমে এ খবর গুরুত্বের সঙ্গে প্রকাশিত হয়। ২৯ জুলাই বাংলাদেশের মুক্তাঞ্চলসহ উত্তর-দক্ষিণ আমেরিকা, যুক্তরাজ্য, ইউরোপ, মধ্যপ্রাচ্যের বিভিন্ন দেশে আনুষ্ঠানিকভাবে প্রকাশ পায় স্বাধীন বাংলাদেশের ডাকটিকিট। আটটি ডাকটিকিটের সেটের মূল্য ধরা হয়েছিল এক পাউন্ড নয় পেনি। টিকিট বিক্রির জন্য দায়িত্ব দেওয়া হয় ‘বাংলাদেশ ফিলাটেলিক এজেন্সি’ নামের প্রতিষ্ঠানকে। সারা বিশ্বে ছড়িয়ে পড়ে স্বাধীন বাংলার ডাকটিকিট। বিভিন্ন দেশে সরকার ও গুরুত্বপূর্ণ দপ্তরে টিকিটগুলো পৌঁছায় আলোচনার ঝড় ওঠে।

বিবাহিত জীবন 
১৯৬৭ সালে বিয়ে করেন অপরাজিতাকে।

তথ্যসূত্র

বহি:সংযোগ 

১৯৩৩-এ জন্ম
জীবিত ব্যক্তি
নকশাকার
নুহাশ পল্লী

নুহাশ পল্লী ঢাকার অদুরে গাজীপুরে অবস্থিত প্রয়াত বাংলাদেশি কথাসাহিত্যিক হুমায়ূন আহমেদের বাগানবাড়ী। কার্যত এটি নুহাশ চলচ্চিত্রের শুটিংস্পট ও পারিবারিক বিনোদন কেন্দ্র। নুহাশ পল্লীতে প্রবেশের পর মাঠ ধরে সামনে এগিয়ে হাতের বাঁ-পাশে শেফালি গাছের নীচে একটি নামাজের ঘর রয়েছে। এর পাশে তিনটি পুরনো লিচুগাছ নিয়ে একটি ছোট্ট বাগান রয়েছে। লিচু বাগানের উত্তর পাশে জাম বাগান আর দক্ষিণে আম বাগান। ওই লিচুগাছের নিচে হুমায়ূন আহমেদের সমাধি অবস্থিত।

ইতিহাস
বাংলাদেশী কথাসাহিত্যিক হুমায়ুন আহমেদ ব্যক্তিগত উদ্যোগে নুহাশ পল্লী প্রতিষ্ঠা করেন। গাজীপুর জেলার চৌরাস্তা থেকে ২০ কিলোমিটার দূরে এক হোতাপাড়া বাজারের পিরুজালী নামক গ্রামে প্রয়াত হুমায়ূন আহমেদ নুহাশ পল্লী গড়ে তোলেন। সেখানকার নানা স্থাপনা আর অসংখ্য ফলজ, বনজ গাছের পাশাপাশি তিনি ঔষধি গাছের বাগান বানিয়েছেন। ছেলে নুহাশ হুমায়ূন এর নামে রাখা নুহাশ পল্লীকে হুমায়ূন আহমেদ মনের মতো করে নিজস্ব স্বপ্নজগত করে তোলার প্রয়াস রেখেছেন। তাই নিজের তৈরি করা আড়াই'শত প্রজাতির সবুজ গাছের উক্ত "নন্দন কাননে" তিনি বারবার ছুটে গেছেন। ঢাকার ধানমন্ডিতে তার বাসস্থান হলেও তিনি সুযোগ পেলেই নুহাশ পল্লীতে চলে আসতেন সময় কাটাতে। কখনো আসতেন সপরিবারে, কখনো আসতেন বন্ধু-বান্ধবদের নিয়ে রাতভর আড্ডা দিতে। প্রতি বছর ১লা বৈশাখে নুহাশ পল্লীতে বৈশাখী মেলার আয়োজন করা হতো। নুহাশ পল্লীতে হুমায়ূন আহমেদ স্যুটিং স্পট, দিঘি আর তিনটি সুদৃশ্য বাংলো গড়ে তুলেছেন। একটিতে তিনি থাকতেন আর বাকি দুটিতে তিনি তার শৈল্পিক চিন্তাধারার বিকাশ ঘটিয়েছিলেন। শানবাঁধানো ঘাটের দিঘির দিকে মুখ করে বানানো বাংলোকে তিনি ‘ভূত বিলাস’ নাম দিয়েছিলেন। দুর্লভ সব ঔষধি গাছ নিয়ে যে বাগান তৈরি করা হয়েছে তার পেছনেই রূপকথার মৎস্যকন্যা আর রাক্ষসের ভাস্কর্য রয়েছে। আরো রয়েছে পদ্মপুকুর ও অর্গানিক শৈলীতে নকশা করা  এবড়োথেবড়ো সুইমিং পুল।

অবস্থান 
ঢাকা-ময়মনসিংহ মহাসড়কের গাজীপুর চান্দনা চৌরাস্তা থেকে ১২ কিলোমিটার দূরে হোতাপাড়া বাজার। সেখান থেকে ৮ কিলোমিটার পশ্চিমে পিরুজালী গ্রাম। ওই গ্রামেই ৪০ বিঘা জায়গা নিয়ে নুহাশ পল্লী তৈরি করেছিলেন প্রয়াত হুমায়ুন আহমেদ।

চিত্রমালা

তথ্যসূত্র

বহিঃসংযোগ 

 
 

হুমায়ূন আহমেদ
গাজীপুর জেলার দর্শনীয় স্থান
আবদুল কাদির মোল্লা সিটি কলেজ

আবদুল কাদির মোল্লা সিটি কলেজ বাংলাদেশের নরসিংদী জেলার একটি শিক্ষাপ্রতিষ্ঠান।

ইতিহাস 
আবদুল কাদির মোল্লা ২০০৬ সালে নরসিংদীতে নিজ নামে কলেজটি প্রতিষ্ঠা করেন।

অবস্থান 
ঢাকা - সিলেট মহাসড়কের পশ্চিম পার্শ্বে নরসিংদী জেলা সদরের বাসাইলে এটি অবস্থিত।

কলেজ ক্যাম্পাস 
এতে রয়েছে একটি দ্বিতল প্রশাসনিক ভবন, চারটি একাডেমিক ভবন (একটি টিনশেড, একটি তিনতলা, দুইটি পাঁচতলা) নামায ঘর, কমনরুম, একটি ক্যান্টিন, অতিথি কক্ষসহ আধুনিক যন্ত্রপাতি সমৃদ্ধ বিজ্ঞানাগার, আইসিটি ল্যাব। ছাত্রদের জন্য রয়েছে ছাত্রাবাস এবং ছাত্রীদের জন্য তিনটি ছাত্রীনিবাস।

ফলাফল

তথ্যসূত্র 

নরসিংদী জেলার মহাবিদ্যালয়
২০০৬-এ প্রতিষ্ঠিত শিক্ষাপ্রতিষ্ঠান
২০০৬-এ বাংলাদেশে প্রতিষ্ঠিত
নরসিংদী জেলা
দ্যা শেফার্ডেস (১৮৮৯)

দ্যা শেফার্ডেস () ফরাসী চিত্রকর উইলিয়াম এডলফ বুঁগেরো অঙ্কিত ১৮৮৯ খ্রিষ্টাব্দে সমাপ্ত একটি তৈলচিত্র। তৈলচিত্রটি বর্তমানে ওকলাহোমা অবস্থিত ফিলব্রুক মিউজিয়াম অফ আর্টে সংরক্ষিত রয়েছে। চিত্রকর্মটির নাম আসলে পাস্তুরিয়ে (Pastourelle)। দক্ষিণ ফ্রান্সের উপভাষায় ভেড়ার রাখালদের এই নামে ডাকা হয়।

চিত্রকর্মের মূল চরিত্র এক গ্রামীণ কিশোরী; তার কাঁধে একটি ভেড়া-তাড়ানো ছড়ি। মেয়েটির পেছনের মাঠেকয়েকটি গরু চরছে। একই নামে বুঁগেরোর আরেকটি চিত্রকর্ম রয়েছে। সেটি ১৮৮১ সালে আঁকা হয়।

বহিঃসংযোগ 
 The Shepherdess, ফিলব্রুক মিউজিয়াম অফ আর্ট

১৮৮৯-এর চিত্রকর্ম
উইলিয়াম এডলফ বুঁগেরো অঙ্কিত তৈলচিত্র
কড

Gadus গণের অন্তর্ভুক্ত সকল মাছের সাধারণ নাম কড। এরা Gadidae পরিবারের অন্তর্গত মাছ। কড মাছের বাণিজ্যিক গুরুত্ব রয়েছে।

প্রজাতি 

বাণিজ্যিক মাছ
Gadidae
সামুদ্রিক খাদ্য
সামুদ্রিক মাছ
কার্ল লিনিয়াস কর্তৃক নামকরণকৃত ট্যাক্সা
বিবেকানন্দ রক মেমোরিয়াল

বিবেকানন্দ রক মেমোরিয়াল ভারতের তামিলনাড়ু রাজ্যের কন্যাকুমারীতে অবস্থিত হিন্দুদের একটি পবিত্র স্মারকস্থল ও জনপ্রিয় পর্যটন কেন্দ্র। এটি কন্যাকুমারীর বাবাতুরাই-এর কাছে মূল ভূখণ্ড থেকে ৫০০ মিটার দূরে সমুদ্রের উপর অবস্থান করছে। বিবেকানন্দ রক ভারতের প্রধান স্থলভাগের দক্ষিণতম বিন্দু। ১৮৯২ সালের ডিসেম্বর মাসে স্বামী বিবেকানন্দ এখানে এসে এই শিলাখণ্ডের উপর বসে দীর্ঘক্ষণ ধ্যান করেছিলেন। এখানে বসে তিনি ভারতের অতীত, বর্তমান ও ভবিষ্যৎ সম্পর্কে দীর্ঘক্ষণ চিন্তা করেন। তারই স্মৃতিতে ১৯৭০ সালে বিবেকানন্দ রক মেমোরিয়াল কমিটি এখানে একটি স্মারকস্থল নির্মাণ করেন।

প্রাচীন তামিল প্রবাদ অনুসারে, এই শিলাতে দেবী কুমারী বসে তপস্যা করেছিলেন। তাই এই শিলার আগেকার নাম ছিল শ্রীপদ পারাই (দেবী কুমারীর পদস্পর্শধন্য শিলা)। বর্তমানে শিলার উপর একটি ধ্যানমণ্ডপ নির্মিত হয়েছে। এখানে বসে পর্যটকরা ধ্যান করেন। ধ্যানমণ্ডপের স্থাপত্যে ভারতের নানা অঞ্চলের স্থাপত্যরীতির মিশ্রণ দেখা যায়। মণ্ডপের ভিতর স্বামী বিবেকানন্দের একটি মূর্তিও আছে। এখান থেকে আরব সাগর, ভারত মহাসাগর ও বঙ্গোপসাগরের মিলনস্থল দেখা যায়।

চিত্রশালা

তথ্যসূত্র

বহিঃসংযোগ 

বিবেকানন্দ কেন্দ্র

তামিলনাড়ুর স্মারকস্থল
কন্যাকুমারী
রামকৃষ্ণ মিশন
স্বামী বিবেকানন্দের স্মারক
ভারতের দ্বীপ
ভারতের জনবহুল স্থান
বঙ্গোপসাগরের দ্বীপ
ধনুর্বিদ্যা

তীরন্দাজী বা ধনুর্বিদ্যা () এক ধরনের কলাবিদ্যা, অনুশীলন কিংবা দক্ষতা বৃদ্ধির লক্ষ্যে তীর-ধনুকের সাহায্যে ব্যবহার করা হয়। ল্যাটিন শব্দ আর্কাস থেকে ইংরেজি আর্চারি শব্দটির উৎপত্তি ঘটেছে। ঐতিহাসিকভাবে ধনুর্বিদ্যা মূলতঃ পশু শিকার এবং যুদ্ধক্ষেত্রে লড়াইয়ের উদ্দেশ্যে উদ্ভাবন করা হয়। বর্তমানে এটি চিত্তবিনোদনমূলক খেলায় বহুল প্রচলিত ক্রীড়াবিশেষ। ব্যক্তি হিসেবে যিনি তীর-ধনুক ব্যবহার করেন বা প্রতিযোগিতায় অংশগ্রহণ করেন, তিনি তীরন্দাজ বা আর্চার বা বোম্যান নামে পরিচিত। যিনি বা যারা এ খেলা উপভোগ করেন কিংবা ধনুর্বিদ্যায় অভিজ্ঞ, তিনি ধনুর্বিদ্যাবিশারদ নামে আখ্যায়িত হয়ে থাকেন।

ইতিহাস 
ধারণা করা হয় যে, পাঁচ হাজারেরও অধিক বছর পূর্বে ধনুর্বিদ্যার প্রচলন ঘটেছিল। শুরুতে ধনুক দিয়ে শিকার করা হতো। পরবর্তীকালে হস্তনির্মিত অস্ত্র হিসেবে যুদ্ধক্ষেত্রে এর বহুল প্রচলন ঘটে। এটি গোলন্দাজ সৈন্যবিভাগের অবিচ্ছেদ্য অংশ ছিল। আধুনিক সভ্যতা হিসেবে পারস্য, মেসিডোনিয়া, নুবিয়া, গ্রীক, পার্থিয়া, ভারতীয়, জাপান, চীন এবং কোরিয়ার সরকার ব্যবস্থায় তাদের সেনাবাহিনীতে ব্যাপক সংখ্যায় ধনুক সংরক্ষণ করা হতো। নিখুঁত লক্ষ্যভেদে এর জুড়ি ছিল না এবং দক্ষ তীরন্দাজগণ যুদ্ধ জয়ে ব্যাপক ভূমিকা রাখতেন।

সংস্কৃত শব্দ ধনুর্বিদ্যাকে সাধারণ অর্থে মার্শাল আর্টকে নির্দেশ করা হয়ে থাকে। ধনুর্বিদ্যার উত্থান ঘটে এশিয়ায়। পূর্ব এশিয়ায় কোরিয়ার তিনটি রাজ্যের একটি গোগুরিও রাজ্যে একদল দক্ষ তীরন্দাজের রেজিমেন্ট ছিল।

অলিম্পিক ক্রীড়া 
১৯০০ থেকে ১৯২০ সালের মধ্যে আধুনিক অলিম্পিকে ধনুর্বিদ্যা অন্তর্ভুক্ত ছিল। কিন্তু আন্তর্জাতিকভাবে স্বীকৃত কোন নিয়ম-কানুন এ ক্রীড়ায় না থাকায় অলিম্পিক গেমস থেকে বাদ পড়ে যায়। ১৯৩০-এর দশকে আন্তর্জাতিক আর্চারি ফেডারেশন বা ফিটা গঠিত হয় ও আন্তর্জাতিক নিয়ম-কানুনের প্রবর্তন করা হয়। পরবর্তীতে ১৯৭২ সালে ব্যক্তিগত পর্যায়ে অলিম্পিকে পুনরায় অন্তর্ভুক্ত করা হয়। এরপর ১৯৮৮ সালে দলগত পর্যায়ে যুক্ত হয়। ১৯৯২ সালের প্রতিযোগিতায় এর নিয়ম-কানুন খানিকটা পরিবর্তিত হয়।

অলিম্পিকের আসরে শুধুমাত্র বাঁকানো ধনুক ব্যবহারের অনুমতি দেয়া হয়। ১৯৮৪ সাল থেকে লস এঞ্জেলেস অলিম্পিক থেকে দক্ষিণ কোরিয়া মহিলাদের ইভেন্টে একচ্ছত্র প্রাধান্য বিস্তার করে আছে। ২০০০ সালে অনুষ্ঠিত সিডনী অলিম্পিকের আসর থেকে ব্যক্তিগত পর্যায়ে স্বর্ণপদক, রৌপ্যপদক ও ব্রোঞ্জপদক এবং দলীয়ভাবেও স্বর্ণপদক লাভ করেছিল। এছাড়াও তারা ২০০৪ সালে অনুষ্ঠিত এথেন্স অলিম্পিক, ২০০৮ সালের বেইজিং অলিম্পিক এবং ২০১২ সালের লন্ডন অলিম্পিকে স্বর্ণপদক লাভ করে।  বর্তমানে চীন, জাপান, তাইপে, ভারত প্রমূখ দেশের ক্রীড়াবিদগণ কোরিয়ার আধিপত্য রোধে আপ্রাণ চেষ্টা চালিয়ে যাচ্ছে।

তথ্যসূত্র

বহিঃসংযোগ 

 
মধ্যযুগের যুদ্ধবিগ্রহ
অলিম্পিক ক্রীড়া
প্রাচীন যুগের যুদ্ধবিগ্রহ
প্রতিযোগিতা (দ্বন্দ্ব)
লক্ষ্যভেদী ক্রীড়া
গ্রীষ্মকালীন অলিম্পিক ক্রীড়া
দ্যা কর্নফিল্ড

দ্যা কর্নফিল্ড () প্রখ্যাত ব্রিটিশ চিত্রকর জন কন্সটেবল অঙ্কিত জনপ্রিয় একটি তৈলচিত্র। চিত্রটিতে ইংল্যান্ডের এক গ্রামীণ পথ ও তার আশেপাশের শান্ত পরিবেশ ফুটে উঠেছে। কনস্টেবল ১৮২৬ সালে এই চিত্রকর্মটি সমাপ্ত করেন। চিত্রকর্মটি প্রথমে ইংল্যান্ডের রয়েল একাডেমিতে প্রদর্শিত হয়। বর্তমানে চিত্রটি লন্ডনের ন্যাশনাল গ্যালারিতে শোভা পাচ্ছে।

বর্ণনা 

দ্যা কর্নফিল্ড চিত্রটি ক্যানভাসের ওপর তেলরঙে আঁকা। ছবিটিতে গ্রামীণ ইংল্যান্ডের সাধারণ একটি পথ দেখানো হয়েছে। পথের দু'ধারে গাছের সারি। পথটা একটা ভুট্টাক্ষেতে গিয়ে শেষ হয়েছে। পথের ওপর কয়েকটি ভেড়া ভুট্টাক্ষেত অভিমুখে রওনা দিয়েছে, তাদের পিছুপিছু যাচ্ছে একটা সাদা-কালো কলি জাতের কুকুর। পথের পাশে এক জলাশয় থেকে উবু হয়ে পানি পান করছে এক কিশোর। গাছের ফাঁক দিয়ে দূরে সোনালী ভুট্টাক্ষেত দেখা যাচ্ছে। পুরো আকাশ জুড়ে রয়েছে সাদা মেঘ। গোটা চিত্রকর্মেই ইংল্যান্ডের এক পাড়াগাঁয়ের চিরাচরিত অলস দুপুর উঠে এসেছে।

তথ্যসূত্র

বহিঃসংযোগ 
 The Cornfield, The National Gallery.

১৮২৬-এর চিত্রকর্ম
জন কনস্টেবলের চিত্রকর্ম
জাতীয় গ্যালারির সংগ্রহ, লন্ডন
উদ্বোধন (পত্রিকা)

উদ্বোধন পত্রিকা বাংলা ভাষার অন্যতম প্রাচীন পত্রিকা। যা দীর্ঘ ১২৭ বছর নিরবচ্ছিন্ন ভাবে প্রকাশের গৌরব অর্জন করেছে। ১৮৯৮ সালের জানুয়ারি মাসে স্বামী বিবেকানন্দ এই পত্রিকাটি প্রবর্ত্তন। প্রথম সম্পাদক ছিলেন স্বামী ত্রিগুণাতীতানন্দ । পরবর্তীকালে এই পত্রিকাকে কেন্দ্র করে রামকৃষ্ণ মঠ ও মিশনের প্রধান বাংলা প্রকাশনা সংস্থা উদ্বোধন কার্যালয় গড়ে ওঠে।

ইতিহাস 

উদ্বোধন পত্রিকা চালু করার আগে স্বামী বিবেকানন্দ রামকৃষ্ণ মঠ ও মিশনের মুখপত্র হিসেবে দুটি পত্রিকা চালু করেছিলেন। মাদ্রাজ (অধুনা চেন্নাই) থেকে চালু হয়েছিল ব্রহ্মবাদিন্‌ (বর্তমান নাম বেদান্ত কেশরী) এবং আলমোড়া থেকে চালু হয়েছিল প্রবুদ্ধ ভারত। প্রবুদ্ধ ভারত পরে কলকাতা থেকে প্রকাশিত হতে থাকে। কিন্তু এই দুটি পত্রিকাই ছিল ইংরেজি পত্রিকা। মিশনের কোনো বাংলা মুখপত্র না থাকায় ১৮৯৮ সালে স্বামী বিবেকানন্দ উদ্বোধন পত্রিকা চালু করেন। স্বামী ত্রিগুণাতীতানন্দ এই পত্রিকার প্রথম সম্পাদক হন। ১৮৯৮ সালের ১৪ জানুয়ারি (১ মাঘ ১৩০৫ বঙ্গাব্দ) শ্যামবাজারের কম্বুলিয়াটোলায় ১৪নং রামচন্দ্র মৈত্র লেনে গিরিন্দ্রমোহন বসাকের বাড়িতে প্রতিষ্ঠিত 'উদ্বোধন প্রেস' হতে পাক্ষিক পত্রিকা হিসাবে প্রকাশিত হয়।

১৯০৭ সালে তৎকালীন সম্পাদক স্বামী সারদানন্দ (শরৎ মহারাজ) পত্রিকার জন্য নিজস্ব বাড়ি তৈরি করেন। এই বাড়িটি উদ্বোধন বাটী বা মায়ের বাড়ি নামে পরিচিত। এই বাড়িটির একাংশ ব্যবহৃত হত রামকৃষ্ণ পরমহংসের পত্নী তথা রামকৃষ্ণ মিশনের সংঘজননী সারদা দেবীর কলকাতা বাসভবন হিসেবে।

সম্পাদক 
 স্বামী ত্রিগুণাতীতানন্দ, প্রথম সম্পাদক 
 স্বামী শুদ্ধানন্দ
 স্বামী সারদানন্দ
 স্বামী প্রজ্ঞানানন্দ
 স্বামী সারদানন্দ ও স্বামী মাধবানন্দ
 স্বামী সারদানন্দ, স্বামী দয়ানন্দ (তখন ব্রহ্মচারী বিমল) ও স্বামী গণেশানন্দ (তখন ব্রহ্মচারী শান্তিচৈতন্য)
 স্বামী বাসুদেবানন্দ
 স্বামী সুন্দরানন্দ
 স্বামী শ্রদ্ধানন্দ
 স্বামী নিরাময়ানন্দ
 স্বামী বিশ্রশ্রয়ানন্দ
 স্বামী ধ্যানানন্দ
 স্বামী অব্জজানন্দ
 স্বামী প্রমেয়ানন্দ
 স্বামী পূর্ণাত্মানন্দ
 স্বামী সর্বগানন্দ
 স্বামী শিবপ্রদানন্দ
 স্বামী ঋতানন্দ
 স্বামী চৈতন্যানন্দ
 স্বামী শিবার্চনানন্দ
 স্বামী কৃষ্ণনাথানন্দ (বর্তমান সম্পাদক)

উদ্বোধন কার্যালয় 
উদ্বোধন কার্যালয় রামকৃষ্ণ মঠ ও মিশনের প্রধান বাংলা প্রকাশনা সংস্থা। ১৮৯৯ সালে প্রকাশিত স্বামী বিবেকানন্দের রাজযোগ বইটি উদ্বোধন থেকে প্রকাশিত হয়। এটিই উদ্বোধনের প্রথম প্রকাশনা। প্রথম দিকে উদ্বোধন কার্যালয় থেকে ইংরেজি বইও প্রকাশিত হত। এখন রামকৃষ্ণ মঠ ও মিশনের ইংরেজি বইপত্র প্রকাশিত হয় মূলত অদ্বৈত আশ্রম ও চেন্নাই রামকৃষ্ণ মঠ থেকে।

উদ্বোধন কার্যালয় থেকে প্রকাশিত কয়েকটি উল্লেখযোগ্য বই হল:
 শ্রীশ্রীরামকৃষ্ণকথামৃত
 শ্রীশ্রীরামকৃষ্ণলীলাপ্রসঙ্গ, রামকৃষ্ণ পরমহংসের প্রথম প্রামাণ্য জীবনী।
 স্বামী বিবেকানন্দের বাণী ও রচনা (দশ খণ্ডে)
 বেদান্তদর্শন (পাঁচ খণ্ডে)
 মাতৃসুধার ত্রিধারা

পাদটীকা

বহিঃসংযোগ 
 প্রাতিষ্ঠানিক ওয়েবসাইট
 Udbodhan, Online Issues
 Official Website of The Headquarters of Ramakrishna Math and Ramakrishna Mission (Belur Math)

রামকৃষ্ণ মিশন
হিন্দু ধর্মীয় পত্রিকা
পশ্চিমবঙ্গের পত্রিকা
বাংলা ভাষার সংবাদপত্র
১৮৯৯-এ ভারতে প্রতিষ্ঠিত
হিন্দু ম্যাগাজিন
বাংলা ভাষার ম্যাগাজিন
কলকাতার গণমাধ্যম

আরও দেখুন 
 রামকৃষ্ণ পরমহংস
 সারদা দেবী
 স্বামী বিবেকানন্দ
 রামকৃষ্ণ পরমহংসের শিষ্যগণ
 বেলুড় মঠ
 কাশীপুর উদ্যানবাটী
হুইটফিল্ড উইথ এ লার্ক

হুইটফিল্ড উইথ এ লার্ক () প্রখ্যাত ডাচ চিত্রকর ভিনসেন্ট ভ্যান গগ অঙ্কিত জনপ্রিয় একটি তৈলচিত্র। গগ প্যারিসে থাকাকালে ১৮৮৭ সালে এই চিত্রকর্মটি সমাপ্ত করেন। বর্তমানে চিত্রটি আমস্টারডামের ভ্যান গগ মিউজিয়ামে শোভা পাচ্ছে।

চিত্রটিতে একটি গমের ক্ষেত দেখানো হয়েছে যার আংশিক গম কেটে নেওয়া হয়েছে। ক্ষেতটি হালকা মেঘের নীল আকাশের পটভূমিতে দাঁড়িয়ে আছে। আর আকাশে একটিমাত্র পাখি উড়ে যাচ্ছে।

বহিঃসংযোগ 
 Wheat Field with a Lark, Van Gogh Gallery.

১৮৮৭-এর চিত্রকর্ম
ভিনসেন্ট ভ্যান গগের চিত্রকর্ম
ভিনসেন্ট ভ্যান গখের চিত্রকর্ম
মর্নিং ইন এ পাইন ফরেস্ট

মর্নিং ইন এ পাইন ফরেস্ট () রাশিয়ান চিত্রকর ইভান শিশকিন ও কনস্টানটিন সাভিৎস্কি অঙ্কিত একটি বিখ্যাত চিত্রকর্ম। ১৮৮৯ খ্রীস্টাব্দে চিত্রটির অঙ্কন সম্পন্ন হয়। পুরো চিত্রকর্মটিই শিশকিনের অঙ্কিত, কেবল ভালুক চারটি বাদে। ভালুকগুলো কনস্টানটিন সাভিৎস্কি কর্তৃক অঙ্কিত হয়। প্রথমে অবশ্য মাত্র দু'টি ভালুক আঁকা হয়, পরে আরও দু'টি আঁকা হয়। পরবর্তীতে সাভিৎস্কির সাক্ষর চিত্রকর্মটি থেকে মুছে ফেলা হয় এই যুক্তিতে যে চিত্রকর্মটির মূল অংশ শিশকিনের আঁকা।

চিত্রকর্মটির মূল বক্তব্য কুয়াশাচ্ছন্ন পাইন বনের পটভূমিতে এক উপড়েপড়া গাছকে ঘিরে মা ভালুক আর তার তিনটি ছানার খেলাধুলা।

তথ্যসূত্র

বহিঃসংযোগ 
 Morning in a Pine Forest, Agniart.ru.

১৮৮৯-এর চিত্রকর্ম
ইভান শিশকিনের চিত্রকর্ম